«Møteleder,

Med saken «Sametingets rekrutteringsprosjekt 2023-2025» bereder Sametinget grunnen for en storsatsning på rekruttering av studenter til samiske språkstudier og lærerutdanninger.

Sámediggi lea máŋggaid oktavuođain deattuhan ahte sámi servodagas lea gelbbolašvuođakriisa. Grunnlaget for dette finner man blant annet i en artikkel av Kevin Johansen i Samiske Tall Forteller 9, I artikkelen kartlegges antall samisklærere i Norge i alle samiske språk det undervises i, både for grunnskolen og videregående opplæring. Funnene viste blant annet at 45% av lærere i nordsamisk i grunnskolen var over 50 år gammel, og 74% av lærerne var over 40 år gammel. For lærere i nordsamisk på videregåendeskolenivå var 47% av lærerne over 50 år. På sikt er samiske elevers rett til opplæring i samisk definitivt truet om rekrutteringen til samiske lærerutdanninger ikke styrkes. Det vil rett og slett ikke være nok lærere.

I lulesamisk og sørsamisk område er det ikke tilstrekkelig med samiskspråklige fagfolk ved lærestedene til å tilby reine samiskspråklige lærerutdanninger. Bare for å opprettholde lærerkapasiteten vi har i dag, må det i sørsamisk område utdannes en og en halv lærer i året de neste ti–tjue år. I lulesamisk område må det utdannes en lærer annethvert år. Imidlertid er mangelen på lærere allerede prekær i dag, slik at det i lulesamisk område sannsynligvis må utdannes omtrent like mange som i sørsamisk. Det er store muligheter for at elevtallet vil øke i årene som kommer, og da vil behovet for samisklærere øke tilsvarende.

Hvis en slik lærermangel hadde vært gjeldende for et annet fag i skolen, ville det trolig vært gjennomført store nasjonale satsinger for å sikre at rekrutteringen av lærere ble styrket. I dag er det ingen nasjonal strategi for å øke rekrutteringen av samiskspråklige lærere. Det betyr at det er mer tilfeldigheter og flaks som avgjør om man har lærerkrefter til å oppfylle alle samiske elevers rett til opplæring i samisk. Det er lite trolig at myndighetene vil kunne oppfylle samiske elevers rett til opplæring i samisk i, om ikke rekrutteringen av samiskspråklige lærere øker vesentlig.

Sametinget har allerede noen instrumenter for rekruttering til de samiske lærerutdanningene i dag, som f.eks vår stipendordning. Dog må vi erkjenne at vi ikke kan konstatere med sikkerhet at omleggingen av stipendordningen til å fokusere på lærerutdanninger har hatt tilstrekkelig effekt. Med dette prosjektet tar vi sikte på å nå direkte ut til potensielle samiske lærerstudenter, men det er viktig å påpeke at det i arbeidet med å rekruttere flere samiske lærerstudenter ikke finnes noen quick fix.

Arbeidet må være målrettet på flere områder, både i forbedring av samiske læreres arbeids og lønnsvilkår, øke tilgjengeligheten til samiske lærerutdanninger samt heve frekvensen av disse tilbudene.»